《次王顾二郡守联句韵八首客中聊以自遣 其四》
明代·江源

不用人前羡美除，长杨无赋老相如。三千客路青山外，五十光阴白发馀。

度岭崄巇惭倦鸟，临池闲散爱游鱼。时行时止皆由命，羞向侯门觅荐书。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。